## Miguel Barrachina avança que “el Pla de reconversió beneficiarà més de 36.000 explotacions i 148.000 hectàrees cultivades en la Comunitat Valenciana”

*** El conseller participa en el tall del primer cítric i assegura que “este pla millorarà la rendibilitat, competitivitat i sostenibilitat del sector”
* El titular d’Agricultura exigix al Govern d’Espanya que “defenga el camp valencià enfront de la proposta de reforma de la PAC, ja que es poden perdre uns 52 milions d’euros anuals i deixar sense ajudes 28.000 agricultors”**

El conseller d’Agricultura, Aigua, Ramaderia i Pesca, Miguel Barrachina, ha anunciat que el pla de reconversió que posarà en marxa el seu departament “beneficiarà 36.000 explotacions i 148.000 hectàrees cultivades en la Comunitat Valenciana”.

Així ho ha recordat el conseller en el transcurs de l’acte del Primer Tall del Cítric a Tavernes de la Valldigna juntament amb la directora general de Producció Agrícola i Ramadera, M. Ángeles Ramón-Llin, i el president d’IGP Cítrics Valencians, José Barres. Amb este acte es dona per iniciada la campanya de cítrics i la promoció amb segell Indicació Geogràfica Protegida del cítric cultivat en la Comunitat Valenciana.

Durant la seua intervenció, Barrachina ha explicat que “estem acabant l’elaboració d’este pla, que té com a objectiu prioritari millorar la rendibilitat, competitivitat i sostenibilitat del sector”.

“És moment de fer front als grans reptes que tenim al davant i, per tant, hem d’estar preparats per a afrontar una situació marcada per preus en origen insostenibles, la competència deslleial d’importacions, l’envelliment de les explotacions, el relleu generacional, així com la necessitat d’introduir varietats més competitives i rendibles”, ha destacat.

Barrachina ha assegurat que “hem de continuar exigint al Govern d’Espanya les autoritzacions dels productes que ens permeten lluitar contra les plagues perquè els nostres productes puguen competir en igualtat de condicions que els que venen de països tercers”.

“La farmaciola dels agricultors valencians no pot estar buida i per esta raó fa més d’un any que estem esperant que el Ministeri d’Agricultura accepte la nostra proposta de crear una mesa tècnica per a avançar en estos aspectes que són fonamentals per a garantir la competitivitat i supervivència de la nostra agricultura”.

Barrachina ha assenyalat que este Consell ha destinat enguany 39 milions en sanitat vegetal, a més de 20 milions addicionals a l’IVIA.

Finalment, el conseller d’Agricultura ha recordat que la Comunitat Valenciana exporta 2,16 milions de tones de cítrics, per un valor de 2.493 milions d’euros, i ha subratllat que l’objectiu és continuar creixent i consolidant el lideratge del sector. Per això, ha exigit al Govern central que defenga amb fermesa el camp valencià enfront de la proposta de reforma de la PAC, “que posa en risc més de 52 milions d’euros anuals i podria deixar sense ajudes 28.000 agricultors, 24.000 dels quals jubilats”.

Fecha: 10/11/2025